《题李本修荣赠卷》
明代·王缜

燕京兆判荆州彦，玉壶秋湛朱弦练。出入经营凡几年，政成事治民称便。

一朝天子旌循良，恩被双亲已显扬。龙函紫诏昭文彩，堂封宿草顿生光。

到头事业得如此，子职不亏臣职理。天高地阔终无穷，日夜东流江汉水。

作者简介：广东东莞人，字文哲。弘治六年进士。授兵科给事中，强直敢言。正德初为云南左参政，忤刘瑾，借故罚米五百石，售家产以偿。累迁右副都御史，巡抚苏松诸府，督兵歼刘七于狼山。世宗即位，升南京户部尚书。卒官。